Folketing
2005-10-12

Så er det jo helt afgørende med kvaliteten i daginstitutionerne, som desværre bliver udhulet mere og mere i disse år, fordi kommunernes økonomi er strammet så meget. Her mener vi, det er helt afgørende at få langt flere voksne ud i daginstitutionerne og også at få nogle meget bedre fysiske vilkår end dem, der er i dag. Som jeg sagde i de korte bemærkninger til den konservative ordfører, har vi lavet en beregning, der viser, at man for en merudgift på kun 100 mio. kr. kan ansætte de 7.000 arbejdsløse pædagoger og pædagogmedhjælpere, vi har i dag, og det ville samtidig give mulighed for, at der kunne gives langt mere uddannelse og efteruddannelse til de voksne, der arbejder med vores børn. Vi ser langt hellere, at man betaler folk i Danmark for at gå på arbejde og gøre en indsats de steder, hvor der er brug for dem, bl.a. for vores børn, i stedet for at betale dem for at gå arbejdsløse. Vi taler ikke om mærkelige jobordninger, men om helt reelle job på reelle vilkår.